กลุ่มผู้ถือหุ้นใหญ่ PTG โอนหุ้นบิ๊กล็อตให้ “รัชกิจ โฮลดิ้ง” มูลค่ากว่า 1.2 หมื่นล้าน
กลุ่มผู้ถือหุ้นใหญ่ PTG "รัชกิจประการ" โอนหุ้นบิ๊กล็อตให้ “บ.รัชกิจ โฮลดิ้ง” มูลค่ากว่า 1.2 หมื่นล้าน ตามแผนปรับโครงสร้างผู้ถือหุ้นใหญ่ ยันไม่กระทบธุรกิจ
13 ต.ค. 2559

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ได้รับรายงานการได้มา หุ้นของบริษัท พีทีจี เอ็นเนอยี จำกัด (มหาชน) หรือ PTG โดย บริษัท รัชกิจ โฮลดิ้ง จำกัด ซึ่งเป็นการได้มา  เมื่อวันที่ 11 ต.ค.2559 จำนวนหลักทรัพย์ที่ได้มาคิดเป็น  6.2% จำนวนหลักทรัพย์ภายหลังการได้มาคิดเป็น  18.92% ของสิทธิออกเสียงทั้งหมดของกิจการ
ขณะที่ได้รับรายงานการจำหน่ายหุ้น PTG โดย นางสาว จันทวรัจฉร์ จันทรศารทูล จำนวนหลักทรัพย์ที่จำหน่ายคิดเป็น 4.58% จำนวนหลักทรัพย์ภายหลังการจำหน่ายคิดเป็น  6.43% ของสิทธิออกเสียงทั้งหมดของกิจการ
อนึ่งเมื่อวันที่ 7 ต.ค.59 PTG มีบิ๊กล็อตมูลค่า 3.15 พันล้านบาท และวันที่ 10 ต.ค.59 มีบิ๊กล็อตมูลค่า 3.01 พันล้านบาท รวมทั้งในวันที่ 11 ต.ค.59 มีบิ๊กล็อตมูลค่า 3 พันล้านบาท ขณะที่วันนี้ (12 ต.ค.) มีบิ๊กล็อตเพิ่มอีก 3 พันล้านบาท รวมมูล 4 วัน ทั้งหมด 1.20 หมื่นล้านบาท ซึ่งเป็นการโอนหุ้นของผู้ถือหุ้นใหญ่ให้กับ บริษัท รัชกิจ โฮลดิ้ง จำกัด 
 
โดย นายพิทักษ์ รัชกิจประการ ประธานเจ้าหน้าที่บริหาร และกรรมการผู้จัดการใหญ่ PTG เปิดเผยว่า กลุ่มผู้ถือหุ้นของบริษัท ซึ่งเป็นสมาชิกของครอบครัวรัชกิจประการ จะดำเนินการปรับโครงสร้างการถือหุ้น โดยการโอนหุ้นที่ถืออยู่บางส่วนให้แก่บริษัท รัชกิจ โฮลดิ้ง จำกัด ซึ่งเป็นบริษัทโฮลดิ้งที่จัดตั้งขึ้นโดยผู้ถือหุ้นกลุ่มรัชกิจประการ เพื่อปรับโครงสร้างการถือหุ้นภายในครอบครัวรัชกิจประการ เพื่อรองรับการกำกับดูแลธุรกิจของครอบครัวในระยะยาว
ซึ่งจะมีการโอนหุ้นให้แก่รัชกิจ โฮลดิ้ง ในวันที่ 7,10, 11 และ 12 ต.ค. 2559 จะส่งผลให้ รัชกิจ โฮลดิ้ง ถือหุ้นของ PTG ทั้งหมด 25.12% ของสิทธิออกเสียงทั้งหมดของ PTG และจะส่งผลให้ รัชกิจ โฮลดิ้ง เป็นผู้ถือหุ้นรายใหญ่ของ PTG ทั้งนี้ สัดส่วนการถือหุ้นทั้งก่อน และหลังการปรับโครงสร้างจะไม่มีการเปลี่ยนแปลงผู้ถือหุ้นสูงสุด เพียงแต่การถือหุ้นบางส่วนเป็นการถือทางอ้อมผ่าน รัชกิจ โฮลดิ้ง
โดยจากเดิมกลุ่มรัชกิจประการถือหุ้น PTG โดยตรงรวม 33.42% เหลือการถือหุ้น PTG โดยตรงเพียง 8.30% และถือหุ้นทางอ้อมผ่าน รัชกิจ โฮลดิ้ง คิดเป็น 25.12% ทั้งนี้ การเปลี่ยนแปลงโครงสร้างการถือหุ้นดังกล่าวไม่มีผลกระทบต่อโครงสร้างการจัดการ การกำหนด และดำเนินนโยบายของบริษัทแต่อย่างใด
 
สำหรับโครงสร้างผู้ถือหุ้นใหญ่อันดับ 1-5 ของ PTG มีดังนี้
(ภาพรวมข้อมูลผู้ถือหุ้น ณ วันที่ 30/08/2559)